HKScan

HKScan Oyj (vuoteen 2007 HK Ruokatalo Group Oyj  ja sitä ennen LSO Food Oy) on Helsingin pörssissä noteerattu elintarviketeollisuusyhtiö, jolla on toimintaa kymmenessä Euroopan maassa. Konsernin pääkonttori on Turussa Kupittaalla. HK viittasi alkuaan yritysnimeen Helsingin Kauppiaat.

HKScan-konserni valmistaa ja markkinoi sian-, naudan-, siipikarjan- ja lampaanlihaa, niistä valmistettuja tuotteita ja valmisruokia useilla tuotemerkeillä. Yhtiön tunnetuin yksittäinen tuote Suomessa on HK Sininen Lenkki.

HKScan Oyj toimii konsernin emoyhtiönä. Suomessa tuotannosta ja markkinoinnista vastaa HKScan Finland Oy. Konsernin kotimarkkinoihin kuuluvat Suomen lisäksi Ruotsi, Tanska ja Baltian maat. Lihan hankinnasta ja tuottajapalveluista vastaa yhtiön kaikissa kotimaissa HKScan Agri. HKScanilla on vientiä lähes 50 maahan.

Konsernin päätuotemerkit 
 Suomessa: HK, Kariniemen sekä Via 
 Ruotsissa: Scan ja Pärsons
 Tanskassa: Rose
 Virossa: Rakvere ja Tallegg
 Latviassa: Rigas Miesnieks ja Jelgava
 Liettuassa: Klaipedos Maistas
 Koko konsernissa: Flodins

Historiaa 

 1913 Lounais-Suomen Osuusteurastamo (LSO) perustettiin.
 1964 Länsi-Uudenmaan Osuusteurastamo yhdistyi LSO:hon.
 1971 Etelä-Suomen Osuusteurastamo yhdistyi LSO:hon.
 1974 Tammisaarelaisen Oy Kassler Ab:n osto.
 1975 osuusteurastamojen Tuottajain Lihakeskuskunta (TLK) ostivat Helsingin Kauppiaat Oy:n.
 1981 Keskusosuusliike OTK luopui omasta lihatuotannosta. Osia siitä LSO:lle. Broilertalo Oy perustettiin.
 1985 osia Suomen Osuuskauppojen Keskuskunnan OK-Lihasta (SOK) LSO:lle.
 1988 LSO perusti LSO Food Oy:n ja luovutti sille teollisuutensa ja markkinointinsa.
 1989 Satahämeen Osuusteurastamo yhdistyi LSO:hon.
 1991 TLK lakkautettiin, LSO Food osti TLK:n teollisuuden (Helsingin Kauppiaat Oy). Yhtiö alkoi toimia koko maassa.
 1993 Broilertalo Oy osti Kariniemi Oy:n siipikarjaliiketoiminnan.
 1995 LSO:sta LSO Osuuskunta.
 1996 Yhteistyö Pouttu Oy:n kanssa alkoi (Pouttu Foods Oy).
 1997 Yhtiön nimi vaihtui LSO Foodista HK Ruokatalo Oyj:ksi ja se listautui pörssiin. Perustettiin hankinta- ja logistiikkayhtiö LSO Foods Oy. Tässä vaiheessa LSO Osuuskunta luopui kaikesta liiketoiminnasta ja jäi puhtaasti omistajaosuuskunnaksi.
 1998 HK Ruokatalo osti pääosan virolaisesta AS Rakvere Lihakombinaatista.
 2000 HK Ruokatalo osti Helanderin Teurastamo Oy:n.
 2001 Puolet virolaisesta siipikarjayhtiö AS Talleggista HK Ruokatalolle yrityskaupassa.
 2002 HK Ruokatalo meni vähemmistöosakkaaksi puolalaiseen Sokolów S.A:han.
 2003 Koiviston Teurastamo Oy:stä tuli HK Ruokatalon tytäryhtiö. AS Tallegg kokonaan HK Ruokatalon omistukseen, samoin Pouttu Foods Oy.
 2004 HK Ruokatalo ja tanskalainen lihajätti Danish Crown perustivat yhteisyrityksen Saturn Nordic Holding AB:n ja siirsivät siihen mennessä hankitut Sokolów-osakkeet sille. SNH jatkoi osakeostoja.
 2005 Broilertalo, Pouttu Foods ja Koiviston Teurastamo sulautuivat HK Ruokataloon.
 2006 Sokolów siirtyi kokonaan suomalais-tanskalaiseen omistukseen ja vedettiin pois Varsovan pörssistä.
 2006–2007 Ruotsalaisen Scan AB:n koko osakekanta siirtyi osakekaupassa HK Ruokatalolle.
 2006 HK Ruokatalo kertoi vähentävänsä noin 500 henkeä vuoden 2007 loppuun mennessä. Perusteluina oli yrityksen riittämätön kustannuskilpailukyky.
 2006 Swedish Meatsin liiketoiminnan siirtyminen HK Ruokatalon omistukseen varmistui. 
 2007 Scan AB:n toiminta Ruotsissa alkoi. Loppuvuodesta 2006 ilmoitettu suurkauppa vahvistui. Lisääntyneen kansainvälisyyden vuoksi yhtiön nimi muutetaan HK Ruokatalo Groupista HKScan Oyj:ksi.
 2007 Turun tuotantolaitos suljettiin.
 2008 Tampereen tuotantoyksikkö suljettiin.
 2009 toimitusjohtaja Kai Seikku vapautettiin tehtävästään. Hänen seuraajakseen nousi yhtiön talousjohtaja Matti Perkonoja (2/2012 saakka).
 2010 HK Ruokatalo osti tanskalaisen siipikarjayhtiö Rose Poultry A/S:än.
 2012-2016 HKScanin toimitusjohtajana toimi Hannu Kottonen. 
 2014 HKScan luopui 11 vuotta jatkuneesta omistuksestaan (50 %) puolalaisessa lihayhtiö Sokolówissa. Osuuden osti Sokolówin toinen omistaja, tanskalainen Danish Crown.
 2015 HKScan tiedottaa rakentavansa Kariniemen-brändille uuden modernin siipikarjatuotantolaitoksen Raumalle, joka korvaa Euralla sijaitsevan tehtaan.
 2017 Rauman Kariniemen siipikarjatuotteita valmistava tehdas otetaan käyttöön.
 2018 toimitusjohtaja Jari Latvanen ja hallituksen puheenjohtaja Mikko Nikula vapautettiin tehtävistään. Heidän tilalleen nimitettiin Tero Hemmilä (viimeistään maaliskuusta 2019 alkaen) ja Reijo Kiskola

Turun ja Tampereen yksikköjen alasajon yhteydessä v. 2007 ja 2008 tuorelihan käsittely keskitettiin Forssaan ja lihavalmistetuotanto Vantaalle.

Swedish Meatsin liiketoiminnan osto 
HK Ruokatalon hankittua vuonna 2007 omistukseensa Ruotsin suurimman liha-alan yrityksen Swedish Meatsin konsernista tuli Pohjoismaiden johtava liha-alan yhtiö, ja Euroopan viidenneksi suurin liha-alan yritys noin kahden miljardin euron liikevaihdolla. Tässä vaiheessa konserni vaihtoi nimekseen HKScan. Lähes 330 miljoonan euron yritysostoa edelsi Swedish Meatsin liiketoimintojen yhtiöittäminen, perustettava yritys otti nimekseen Scan AB. Kauppa vahvistui lopullisesti 29. tammikuuta 2007, kun Scan AB:n toiminta Ruotsissa alkoi. Kaupan jälkeen HKScan-konsernilla on teollista toimintaa Suomessa, Ruotsissa, Tanskassa, Virossa, Latviassa ja Puolassa sekä myyntitoimistot Englannissa, Liettuassa ja Venäjällä.

Konsernirakenne

HKScan Oyj 
  Konsernijohto ja konsernihallinto
 Pääkonttori Turussa. Osia konsernijohdosta myös Vantaan Pakkalan toimipisteessä.

HKScan Finland Oy 
  Vantaan Pakkala
 Lihavalmisteet, valmisruuat, markkinointi, tuotekehitys, jakelu- ja logistiikkakeskus
  Forssa
 Sikateurastus ja -leikkuu, tuorelihan jatkojalostus
 Sikojen, nautojen ja broilereiden hankinta ja välitys, neuvonta
  Rauma
 Broilerituotanto, tuoreet siipikarjatuotteet, myynti
  Mikkeli
 Valmisruokien valmistus
  Mellilä
 Sikateurastus
  Outokumpu
 Naudan teurastus ja leikkuu
  Säkylä (osakkuusyhtiö Länsi-Kalkkuna Oy)
 Kalkkunatuotanto

Ulkomaiset tytäryhtiöt 
Ruotsi
  HKScan Sweden AB 
 Valmistus, myynti ja markkinointi Ruotsissa
Tanska
  HKScan Denmark A/S, Vinderup ja Skovsgaard
 Siipikarjatuotteiden valmistus, myynti ja markkinointi Tanskassa ja Ruotsissa
Viro
  AS HKScan Estonia, Rakvere ja Tallinna
 Liha- ja siipikarjatuotteiden valmistus, myynti ja markkinointi koko Baltiassa
  AS Rakvere Farmid, Viiratsi
 Sianliharaaka-aineen tuottaminen
Latvia
  AS HKScan Latvia, Jelgava ja Riika
 Valmistus, myynti ja markkinointi Latviassa
Liettua
  UAB HKScan Lietuva, Vilna
 Myynti, markkinointi ja jakelu Liettuassa
Puola
  HKScan Poland Sp. z o.o., Swinoujscie
 Pekonin valmistus
Iso-Britannia
  HKScan UK Ltd, Surrey
 Myyntiyhtiö

Aikaisempia toimitusjohtajia 
Voitto Scharlin toimitusjohtaja, 1990-1994
Simo Palokangas toimitusjohtaja, 1994-2006 
Kai Seikku toimitusjohtaja, 2006-2009   
Matti Perkonoja toimitusjohtaja, 2009-2012 
Hannu Kottonen toimitusjohtaja, 2012-2016   
Jari Latvanen toimitusjohtaja, 2016-2018   
Tero Hemmilä toimitusjohtaja, 2019-

Lähteet

Kirjallisuutta 
 Puro, Laura ja Åberg, Veijo: Lihatalonpojat ja heidän yhtiönsä. LSO, HKScan ja liha-alan muutos. Porvoo 2012. ISBN 978-951-37-6368-8

Aiheesta muualla 
 HKScan Finlandin kotisivut
 HKScan Agrin kotisivut
 LSO Osuuskunnan kotisivut 
 HKScanin ja LSO:n historian aikajana
 
 
 
 

Teurastamot
Suomalaiset elintarvikeyritykset
Suomalaiset pörssiyhtiöt